Legislația actuală prevede ca șoferii care parchează ilegal să poată fi sancționați atât de polițiștii rutieri, cât și de cei locali. De asemenea, șoferul "blocat" în parcare sau care nu poate părăsi proprietatea din cauza unui alt conducător auto, trebuie să apeleze la polițiști, singurii care pot dispune angajaților de la SGU Ploiești să ridice autoturismul respectiv.
Potrivit avocatnet.ro, "Poliția rutieră poate dispune ridicarea vehiculelor staționate neregulamentar. Ridicarea și depozitarea vehiculelor în locuri special amenajate se realizează de către administrațiile publice locale sau de către administratorul drumului public, după caz". În plus, în baza hotărârilor consiliilor locale, o autoritate asemănătoare au și reprezentanții Poliției locale".
Odată întocmită dispoziția de ridicare, reprezentanții Administrației Domeniului Public ai localității pot proceda la ridicarea mașinii parcate neregulametar.
Pe lânga amendă și puncte de penalizare, șoferii contravenienți vor trebui să achite și taxele aferente ridicării, transportului și depozitării vehiculului lor.
De exemplu, taxa de recuperare a unei mașini ridicate de angajații SGU Ploiești este de 450 de lei. Dacă șoferul ajunge la mașină în timp ce este ridicată o poate "salva" achitând o taxă de 220 de lei.
Dacă mașina a fost doar blocată, la Ploiești se percepe un tarif de 110 lei și ajunge la 200 de lei pentru parcarea pe un loc rezervat persoanelor cu dizabilități.
Cumularea mai multor contravenții (cum ar fi situația în care șoferul care a staționat neregulamentar și, în plus, a împiedicat ieșirea unui alt autoturism din parcare sau din curte) se sancționează, pe lângă amendă, cu trei puncte de penalizare.
Conform Codului rutier, "se consideră oprire imobilizarea voluntară a unui vehicul pe drumul public, pe o durată de cel mult 5 minute. Peste aceasta durată, imobilizarea se consideră staționare".